A Törvényszék (hetedik tanács) 2013. szeptember 26‑i ítélete –
Pioneer Hi‑Bred International kontra Bizottság
(T‑164/10. sz. ügy)
„Jogszabályok közelítése – Géntechnológiával módosított szervezetek szándékos kibocsátása a környezetbe – A forgalomba hozatal engedélyezésére vonatkozó eljárás – Határozattervezet Tanács elé történő terjesztésének Bizottság általi elmulasztása – Intézményi mulasztás megállapítása iránti kereset”
1.                     Intézményi mulasztás megállapítása iránti kereset – Az intézmény felszólítása – Az intézményi mulasztást megszüntető állásfoglalás – Fogalom – Az 1999/468 határozat 5. cikkének (4) bekezdése alapján meghozandó intézkedésekről szóló tanácsi határozatra vonatkozó bizottsági javaslat – Géntechnológiával módosított kukorica forgalomba hozatalára vonatkozó végleges határozat elfogadásához szükséges előfeltételnek minősülő javaslat – Bennfoglaltság (EUMSZ 265. cikk; 2001/18 európai parlamenti és tanácsi irányelv, 18. cikk; 1999/468 tanácsi határozat, 5. cikk) (vö. 26., 27., 30–32. pont)
2.                     Intézményi mulasztás megállapítása iránti kereset – A Bizottságot terhelő eljárási kötelezettség – Az 1999/468 határozat 5. cikkének (4) bekezdése alapján meghozandó intézkedésekről szóló tanácsi határozatra vonatkozó bizottsági javaslat haladéktalan előterjesztése – Tartózkodás – Igazolás hiánya – Intézményi mulasztás (EUMSZ 265. cikk; 2001/18 európai parlamenti és tanácsi irányelv, 18. cikk; 1999/468 tanácsi határozat, 5. cikk, (4) bekezdés) (vö. 37., 42., 47., 52., 53., 58., 71., 80. pont és a rendelkező rész)
3.                     Intézmények jogi aktusai – Időbeli hatály – Eljárási szabályok – A hatálybalépésük időpontjában folyamatban lévő eljárásokra történő közvetlen alkalmazás (vö. 73. pont)
Tárgy
Annak az EUMSZ 265. cikknek megfelelően történő megállapítása iránti kérelem, hogy a Bizottság – mivel nem nyújtotta be a Tanácsnak a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28‑i 1999/468/EK tanácsi határozat (HL L 184., 23. o; magyar nyelvű különkiadás 1. fejezet, 3. kötet, 124. o.) 5. cikkének (4) bekezdése alapján meghozandó intézkedéstervezetet, és mivel nem tett meg minden egyéb intézkedést, amely a döntéshozatali eljárás előrehaladásától függően szükséges lehet a géntechnológiával módosított szervezetek környezetbe történő szándékos kibocsátásáról, valamint a 90/220/EGK tanácsi irányelv hatályon kívül helyezéséről szóló, 2001. március 12‑i 2001/18/EK európai parlamenti és tanácsi irányelv (HL L 106., 1. o.; magyar nyelvű különkiadás 15. fejezet, 6. kötet, 77. o.) 18. cikkében említett határozat elfogadásának biztosításához – nem teljesítette a 2001/18 irányelv 18. cikkéből eredő kötelezettségeit.
Rendelkező rész
1)
Az Európai Bizottság – mivel nem nyújtotta be a Tanácsnak a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28‑i 1999/468/EK tanácsi határozat 5. cikkének (4) bekezdése alapján meghozandó intézkedéstervezetet – nem teljesítette a géntechnológiával módosított szervezetek környezetbe történő szándékos kibocsátásáról, valamint a 90/220/EGK tanácsi irányelv hatályon kívül helyezéséről szóló, 2001. március 12‑i 2001/18/EK európai parlamenti és tanácsi irányelv 18. cikkéből eredő kötelezettségeit.
2)
A Törvényszék a Bizottságot kötelezi a költségek viselésére.